PhDr. **Vladimír Vavřínek** CSc. Dr. h. c. (\* 5. august 1930, Hradec Králové) je český historik, byzantológ a slavista, odborník na byzantsko-slovanské vzťahy a cyrilo-metodskú misiu. Pôsobil ako vedúci redaktor časopisu *Byzantinoslavica* a na viacerých pozíciách v českej akademickej obci.

Životopis
---------

Vladimír Vavřínek sa narodil v roku 1930 do katolíckej rodiny v československom meste Hradec Králové. Bol druhým z troch detí, mal dve sestry. Prvých päť rokov žil v Karvinej, následne väčšinu života prežil v Prahe. K histórii ho podľa jeho vlastných slov priviedol starý otec. Jeho otec bol strojvodcom pôvodom z moravského Slovácka, mama bola Češka a gazdiná v domácnosti. Navštevoval saleziánsky ústav a ako deväťročný sa pridal k skautom. Miloval literatúru.

Vyštudoval reálne gymnázium, ktoré končil po komunistickom prevrate. V poslednom ročníku gymnázia sa stal predsedom samosprávy gymnázia, no hneď nasledujúci deň bol z pozície komunistami odvolaný. V tomto roku sa tiež rozhodol pre štúdium klasických dejín a zmaturoval. I napriek svojmu nepriaznivému kádrovému posudku bol prijatý na vysokú školu a v rokoch 1949 až 1953 študoval odbor história, archeológia (dočasne) a klasická filológia na Filozofickej fakulte Karlovej univerzity v Prahe. Veľký vplyv naňho mal profesor Josef Dobiáš. Diplomovú prácu písal na tému *Povstání Aristonikovo* a z ideologických dôvodov bola odobrená len po dlhej obhajobe.

Akademickú kariéru začal ešte počas štúdií prácou v Komisii pre rušenie vedeckých spoločností (vznikla pre zlúčenie starších spoločností a vznik ČSAV). Profesor Bohumil Ryba mu navrhol miesto v Kabinete filologickej dokumentácie, ktorý hodlal založiť. V tomto období sa sa spoznal so svojou budúcou manželkou, s ktorou spolu prežili 60 rokov. Od roku 1956 pôsobil na Historickom ústave ČSAV ako vedecký ašpirant v odbore byzantológia, v roku 1959 bol prijatý ako vedecký pracovník. Od roku 1966 pracoval ako vedecký pracovník pre Ústav dejín východnej Európy ČSAV a v rokoch 1966 – 67 navštívil na niekoľko mesiacov byzantologické centrum Dumbarton Oaks vo Washingtone. Tam sa okrem iného bližšie spoznal s Františkom Dvorníkom. V tomto období sa mu narodila dcéra.

Vpád vojsk Varšavskej zmluvy do ČSR ho spolu s manželkou zastihol v zahraničí. Po návrate do ČSR uvažovali o emigrácii, no napokon sa rozhodli zostať. Najdlhšie pracoval pre Kabinet pre štúdiá grécke, rímske a latinské ČSAV, kde strávil obdobie normalizácie i pádu komunizmu (1970 – 1992). Už v období komunistického režimu zároveň absolvoval niekoľko študijných pobytov na Západe (USA, Spojené kráľovstvo, Nemecko, Francúzsko).

Od roku 1970 pôsobil ako redaktor prestížneho byzantologického časopisu *Byzantinoslavica*, od roku 1990 bol jeho vedúcim redaktorom. Svoju činnosť v tejto pozícii ukončil v roku 2000. V rokoch 1992 až 2007 zároveň pracoval pre obnovený Slovanský ústav ČSAV (AV ČR). Spočiatku, možno aj pre politickú situáciu, nešlo o plnohodnotnú samostatnú inštitúciu, samostatnosť získala až v roku 1998. V tom istom roku sa stal riaditeľom tejto inštitúcie a na poste vydržal až do roku 2007. Od roku 1990 až do roku 2010 pôsobil tiež ako predseda Českého národného byzantologického komitétu a v roku 2011 bol zvolený ako jeho doživotný čestný člen. Bol taktiež členom Českého komitétu slavistov (1990 – 2003), predsedom Českého balkanistického komitétu (1991 – 1996) a člen Českého komitétu pre strednú a východnú Európu (2000 – 2008). V rokoch 1998 – 2007 bol členom Vedeckej rady Slovanskej knižnice v Prahe.

V rokoch 1992 až 2005 pôsobil ako externý prednášajúci na FF UK v Prahe a v rokoch 1994 až 2011 ako externý prednášajúci na FF MU v Brne. V oboch prípadoch vyučoval na vybraných prednáškach témy spojené s byzantskými dejinami. V rokoch 1994 až 1998 pôsobil počas zimných trimestrov aj na Stredoeurópskej univerzite v Budapešti. Post zanechal po tom, čo sa stal vedúcim Slovanského ústavu.

Okrem toho absolvoval viacero prednášok na významných európskych i amerických univerzitách. Organizoval tiež niekoľko medzinárodných konferencií a sympózií. V 21. storočí získal viacero ocenení. Od roku 2007 pôsobil ako emeritný pracovník Slovanského ústavu ČS AV. V roku 2011 získal akademickú hodnosť doctor honoris causa Univerzity Episkopa Konštantina Preslavského v Šumene. Už na dôchodku napísal encyklopedické dielo *Encyklopedie Byzance* a monografiu *Cyril a Metoděj mezi Konstantinopolí a Římem*, ktorá nadväzovala na jeho staršie dielo *Církevní misie v dějinách Velké Moravy*. Monografia sa stala knihou roku nakladateľstva Vyšehrad v oblasti odbornej literatúry a za knihu a ďalšiu činnosť mu bola kardinálom Dukom udelená Strieborná cyrilo-metodská medaila. V poslednom období sa venoval osobnosti Františka Dvorníka a jeho pamiatke.

Dielo
-----

**Monografie**

* VAVŘÍNEK, Vladimír. *La révolte d´Aristonicos*. 1. vyd. Praha : Česko-slovenská akadémia vied, 1957. 75 s. (Rozpravy Československé akademie věd : Řada společenských věd.)  (Povstání Aristonikovo)

* VAVŘÍNEK, Vladimír. *Staroslověnské životy Konstantina a Metoděje*. 1. vyd. Praha : Česko-slovenská akadémia vied, 1963. 123 s. (Rozpravy Československé akademie věd : Řada společenských věd.)

* VAVŘÍNEK, Vladimír. *Církevní misie v dějinách Velké Moravy*. 1. vyd. Praha : Lidová demokracie, 1963. 206 s. (Politická knihovna Čs. strany lidové; zv. 60.)

* VAVŘÍNEK, Vladimír. *Alexandr Veliký*. 1. vyd. Praha : Svoboda, 1967. 272 s. (Portréty; zv. 21.)

* ZÁSTĚROVÁ, Bohumila, et al. *Dějiny Byzance*. Vyd. 1. Praha : Academia, 1992. 529 s. ISBN 80-200-0454-8.  (ako spoluautor, podľa obsahu sa podieľal najmä na príprave kapitol: Úvod, Východořímske impérium, Byzanc na vrcholu moci, Byzantská studia v Československu a spolu s Oldřichom Tůmom aj na tvorbe chronologických tabuliek)

* VAVŘÍNEK, Vladimír; SLÁMA, Jiří. *Ilustrované české dějiny 1.*. Brno (?) : Litera, 1995. 96 s. ISBN 80-238-0777-3.  (ako spoluautor, podľa obsahu časť Veľká Morava. Text je dvojjazyčne po česky a po anglicky)

* OLIVA, Pavel, et al. *Dějiny Řecka*. Vyd. 1. Praha : Nakladatelství Lidové noviny, 1998. 765 s. (Dějiny států.) ISBN 80-7106-192-1.  (ako spoluautor)

* OLIVA, Pavel; DOSTÁLOVÁ, Růžena; VAVŘÍNEK, Vladimír. *Řecko*. 1 Praha : Libri, 2002. 146 s. (Stručná historie států.) ISBN 80-7277-110-8.  (ako spoluautor)

* VAVŘÍNEK, Vladimír; BALCÁREK, Petr. *Encyklopedie Byzance*. 1. vyd. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1.

* VAVŘÍNEK, Vladimír. *Cyril a Metoděj medzi Konštantínopolí a Římem*. 1. vyd. Praha : Vyšehrad, 2013. 304 s. ISBN 9788074293443.

Okrem monografií tvoril redakciu niekoľkých konferenčných zborníkov, mal účasť na kolektívnych príručkách a vytvoril mnoho štúdií v časopisoch a zborníkoch. Vytvorili aj niekoľko prekladov (DVORNÍK, František, *Byzantské misie u Slovanů* (vyšlo takmer súčasne s anglickým originálom), HERRIN, Judith, *Ženy v purpuru : Tři byzantské císařovny*).

Ocenenia
--------

Obdržané ocenenia chronologicky:

* 1995 – *STEFANOS. Studia byzantina ac slavica Vladimíro Vavřínek ad annumsexagesimum quintum dedicata* (zborník na jeho počesť = Byzantinoslavica LVI, 1 – 3)
* 2005 – *Čestná medaila Univerzity Konštantína Preslavského v Šumene* (Bulharsko) za zásluhy v odbore byzantológia a cyrilometodských štúdií
* 2006 – *Odborová medaila Josefa Dobrovského* udelená Akademickou radou AV ČR
* 2006 – *Medaila Josefa Hlávky* udelená Nadáciou Josefa, Zdenky a Marie Hlávkových za vedecké dielo v odbore byzantológie
* 2011 – Akademická hodnosť *doctor honoris causa* udelená Univerzitou Episkopa Konštantina Preslavského v Šumene (Bulharsko) za vedecký prínos k cyrilo-metodským štúdiám
* 2012 – Čestné uznanie ministra kultúry Bulharskej republiky za zásluhy o štúdium a propagáciu bulharistiky
* 2013 – *Strieborná cyrilo-metodská medaila* udelená kardinálom Dominikom Dukom, arcibiskupom pražským a prímasom českým za obetavú prácu a osobné nasadenie pri príprave osláv 1150. výročia príchodu svätých Cyrila a Metoda na Veľkú Moravu
* 2014 – Výročná cena Nakladateľstva Vyšehrad udelená za dlhodobú spoluprácu s prihliadnutím na knihu *Cyril a Metoděj mezi Konstantinopolí a Římem*
* 2020 – K 90. narodeninám mu bol venovaný 78. ročník časopisu Byzantinoslavica, ktorý v rokoch 1990 – 1999 ako editor viedol

Referencie
----------

1. 1 2 3 4 5 6 7 8 9 10 11 12 13 14 15 16 17 18 19   *PhDr. Vladimír Vavřínek, CSc. Dr. h. c.* [online]. Slovanský ústav AV ČR, [cit. 2020-09-24]. Dostupné online.
2. ↑  Byzantologie. Česká Byzantologie In: VAVŘÍNEK, Vladimír; BALCÁREK, Petr. *Encyklopedie Byzance*. 1. vyd. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 70 – 71.
3. 1 2  ZÁSTĚROVÁ, Bohumila. *Dějiny Byzance*. Vyd. 1. Praha : Academia, 1992. 529 s. ISBN 80-200-0454-8. S. 474 – 475.
4. 1 2 3 4 5 6 7 8 9   *Když badatele provází v životě štěstí. Osudy Vladimíra Vavřínka* [online]. Vltava, 17.1.2020, [cit. 2020-09-24]. Dostupné online. (po česky)
5. ↑   *VAVŘÍNEK, Vladimír, PhDr. CSc. In: KDO JE KDO v české slavistice* [online]. www.slaviste.cz, [cit. 2020-09-24]. Dostupné online.
6. ↑   Editorial. *Byzantinoslavica. Revue Internationale des Études Byzantines* (Praha: Slovanský ústav AV ČR), 2020, roč. LXXVIII, čís. 1 – 2, s. 3. ISSN 0007-7712.

Autoritné údaje: * BnF: 12771082h
* GND: 120149222
* ISNI: 0000000108545476
* LCCN: n85242015
* NK ČR: jk01141835
* SNK: 205572
* VIAF: 137210
* WorldCat: lccn-n85242015